इस शोध से जुड़े गोवा विश्वविद्यालय के सूक्ष्म जीव वैज्ञानिक डॉ. मिलिंद मोहन नायक ने बताया कि “मणिपुर में खेतों में किसान फूमदी तलछटों का उपयोग उर्वरक के रूप में करते हैं. इससे फसल पैदावार में बढ़ोत्तरी होती है. लोकटक झील और उसमें मौजूद फूमदियों में विशिष्ट सूक्ष्मजीव विविधता की पुष्टि पहले हो चुकी है. इसमें मौजूद सूक्ष्मजीव हाइड्रोलाइटिक एंजाइमों का स्राव करके पोषक तत्वों के पुनर्चक्रण में मदद करते हैं. यही कारण है कि फूमदी में मौजूद जीवाणुओं के कारण खेतों की उर्वरता बढ़ जाती है. ये जीवाणु पौधों की जैवक्रियाओं और मिट्टी के उपजाऊपन को बढ़ानेमें महत्वपूर्ण भूमिका निभाते हैं.”